《景申秋八首》
唐代·元稹

年年秋意绪，多向雨中生。渐欲烟火近，稍怜衣服轻。

咏诗闲处立，忆事夜深行。濩落寻常惯，凄凉别为情。

蚊幌雨来卷，烛蛾灯上稀。啼儿冷秋簟，思妇问寒衣。

帘断萤火入，窗明蝙蝠飞。良辰日夜去，渐与壮心违。

嗢嗢檐溜凝，丁丁窗雨繁。枕倾筒簟滑，幔飐案灯翻。

唤魇儿难觉，吟诗婢苦烦。强眠终不著，闲卧暗消魂。

瓶泻高檐雨，窗来激箭风。病憎灯火暗，寒觉薄帏空。

婢报樵苏竭，妻愁院落通。老夫慵计数，教想蔡城东。

风头难著枕，病眼厌看书。无酒销长夜，回灯照小馀。

三元推废王，九曜入乘除。廊庙应多算，参差斡太虚。

经雨篱落坏，入秋田地荒。竹垂哀折节，莲败惜空房。

小片慈菇白，低丛柚子黄。眼前撩乱辈，无不是同乡。

雨柳枝枝弱，风光片片斜。蜻蜓怜晓露，蛱蝶恋秋花。

饥啅空篱雀，寒栖满树鸦。荒凉池馆内，不似有人家。

病苦十年后，连阴十日馀。人方教作鼠，天岂遣为鱼。

鲛绽酆城剑，虫凋鬼火书。出闻泥泞尽，何地不摧车。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。